Peter Skaarup (DF), 2008-05-13:
Vi i Dansk Folkeparti siger tak for en forholdsvis positiv behandling af beslutningsforslaget.
Vi er tilfredse med, at der i hvert fald på nogle områder ser ud til at kunne danne sig et flertal med regeringen eller måske uden om regeringen på nogle af punkterne.
Det vil være udmærket, at man kommer et skridt videre både med hensyn til - det så vi gerne, men det kan så blive svært med den holdning, der er i Folketinget - en forhøjet strafferamme og med hensyn til hjælp til ofrene, som er de virkelige tabere i den situation, de kommer ud i.
For de flestes vedkommende er det fuldstændig uforskyldt, at de kommer til at mærke den smerte resten af deres liv, fordi de har været udsat for en voldtægt.
Og det mener jeg at vi fra politisk side skylder at fæstne så stor en opmærksomhed på, som vi kan, og sørge for at komme de ofre, vi overhovedet har mulighed for at hjælpe, til hjælp.
Om strafferammen siger flere ordførere, at det er sådan - og det er også det, Rigsadvokaten konkluderer, og som vi skriver i vores bemærkninger at man siden 2002, hvor der skete en række stramninger vedtaget her i Folketinget, efter at VK-regeringen trådte til, nogle stramninger, som Dansk Folkeparti selvfølgelig støttede, er sket en skærpelse af straffen for voldtægt med næsten et år.
Der er i hvert fald sket en væsentlig skærpelse i de domme, der nu bliver afsagt.
Det har Rigsadvokaten målt og fundet ud af: at det er sådan ved udgangen af 2007.
Men jeg vil nu stadig væk påstå, og det vil vi fra Dansk Folkepartis side gøre, at det at blive voldtaget er så indgribende for den enkelte, at det er noget af det værste, man kan komme ud for.
Det er personfarlig kriminalitet af værste skuffe, som vi her på Christiansborg skal gøre alt for at bekæmpe.
Det skal vi både gøre ved at hjælpe ofrene, ved at gå efter gerningsmændene, som er dem, der forgriber sig på ofrene, og ved i det hele taget at fokusere meget på det her emne.
Vi har kunnet konstatere,
at gennemsnitsstraffen fra, hvad den var under SR-regeringen, hvor den bestemt var lav, er gået fra 15, 16, 17 måneder i gennemsnit til nu, som vi kan se af det skema, som Dansk Folkeparti har brugt i bemærkningerne, at ligge på måske 21 måneder, måske nogle år på lidt mere.
Men det er et niveau, der ikke er kommet væsentligt op gennemsnitligt, hvis vi ser på situationen set i forhold til 2002.
Vi er kede af, at personfarlig kriminalitet stadig væk ikke straffes højere gennemsnitligt, end det er tilfældet.
Vi ved, at strafferammen er forholdsvis høj, når det gælder voldtægt - berettiget - men vi ved også, at mange af de straffe, der gives, ligger nede i den lave ende eller i den mellemste del af registeret.
Og det stiller vi os stadig væk uforstående over for, og derfor arbejder vi videre med den del af forslaget, uanset om vi kan vinde flertal her i Folketinget eller ej.
Jeg siger tak til justitsministeren for tilkendegivelsen omkring psykologbistand.
Den vil vi på forskellig vis følge op på, og vi vil også som svar på de spørgsmål, der har været fra hr. Simon Emil Ammitzbøll og fru Line Barfod om en mulig opsplitning af forslaget, sige, at vi selvfølgelig gerne vil kigge på det med det formål at vinde flertal for, hvis ikke hele forslaget, så i hvert fald de dele, som kan vinde støtte i Folketinget.